text: Tyveri endte som røveri i Bilka
  25 februar 2018 kl. 12.27
  Seks personer skubbede sikkerhedsvagt væk på vej ud af Bilka.
  
  Seks personer forsøgte lørdag lige før lukketid i Bilka i Horsens at stikke af med parfume uden at betale.
  Det, der i udgangspunktet lignede et butikstyveri, udviklede sig dog hurtigt til et røveri.
  De seks personer rev kl. 23.38 en skuffe op i parfumeafdelingen og ville forlade forretningen med noget parfume. På vejen ud af varehuset blev de imidlertid antastet af en sikkerhedsvagt.
  - De skubber ham væk, og når det bliver fysisk på den måde, så det går fra tyveri til røveri, fortæller Michael Sehested, vagtchef hos Sydøstjyllands Politi, til TV SYD.
  Der foreligger gode overvågningsbilleder af hele episoden, som søndag sendes rundt internt mellem politikredsene i forsøget på at identificere de seks gerningsmænd. Dog uden held indtil videre.
  Butiksvagten, som forsøgte at stoppe gerningsmændene, er uskadt.
  
  